Jyväskylän yliopiston kasvatuksen teorian ja tradition professori Tapio Puolimatka on jättänyt Jyväskylän yliopiston hallitukselle hallintokantelun, joka koskee rehtori Keijo Hämäläisen toimintaa, kertoo Keskisuomalainen (siirryt toiseen palveluun).

Kuun vaihteessa yliopisto sanoutui irti Puolimatkan kirjoituksesta, jossa Puolimatka muun muassa sanoi joidenkin tutkijoiden esittäneen, että mielikuvat seksuaalisen suuntautumisen synnynnäisyydestä ja muuttumattomuudesta luovat perustan myös kampanjalle pedofiilien seksuaalioikeuksien puolustamiseksi. Puolimatkan kohua herättänyt kirjoitus julkaistiin Oikea Media -julkaisun vieraskynäpalstalla.

Hämäläinen sanoi Twitterissä (siirryt toiseen palveluun) viime keskiviikkona muun muassa, ettei kirjoitus edusta Jyväskylän yliopiston arvoja eikä linjaa. Hän myös sanoi yliopiston ryhtyvän konkreettisiin toimenpiteisiin.

Keskisuomalaisen mukaan Puolimatka syyttää nyt Hämäläistä virheellisestä menettelystä. Puolimatka sanoo lehdelle, ettei JYY, rehtori tai kukaan hänen avustajistaan ollut häneen yhteydessä ennen lausuman tekemistä.

Ylioppilaskunta ei hyväksy Puolimatkan lausuntoja

Ennen Hämäläisen tviittiä opiskelijoita edustava ylioppilaskunta JYY vaati yliopistoa takaamaan turvallisen opiskeluympäristön kaikille seksuaalisesta suuntautumisesta riippumatta. JYY sanoi myös, ettei hyväksy Puolimatkan homofobisia lausuntoja.

Keskisuomalaisen mukaan Puolimatka muun muassa kysyy, voidaanko julkista irtisanoutumista omasta työntekijästä pitää esimerkiksi kunnioittavana kohteluna ilman, että työntekijää on kuultu.

Puolimatkan kantelun mukaan se, että kuulemistilaisuus järjestetään puolentoista viikon kuluttua julkilausumasta, ei korjaa tilannetta, koska yliopisto on jo julkisesti sanoutunut irti kirjoituksesta, Keskisuomalainen kertoo.

Hämäläinen: Tavoitteena tavata Puolimatka ensi viikolla

Jyväskylän yliopiston rehtori Keijo Hämäläinen kertoo, että heillä on tavoitteena tavata professori Tapio Puolimatka ensi viikolla. Tapaamisesta STT:lle sähköpostitse kertonut Hämäläinen ei tarkentanut, keitä mahdolliseen tapaamiseen osallistuu.

STT:lle ensi viikon mahdollisesta tapaamisesta sähköpostitse kertonut Hämäläinen sanoo, ettei kommentoi asiaa enempää tässä vaiheessa. Hän ei myöskään tarkentanut mahdollisen tapaamisen ajankohtaa.

Puolimatkan työnantaja on aiemminkin joutunut pohtimaan hänen lausumiaan. Muutama vuosi sitten Puolimatka kirjoitti useita sukupuolineutraalia avioliittoa vastustavia mielipidekirjoituksia.

Tuolloin yliopisto julkaisi tiedotteen, jossa se nimiä mainitsematta ilmoitti, etteivät yliopiston työntekijöiden ilmaisut edusta yliopiston kantaa ja toivottavaa on, että omat poliittiset tai uskonnolliset mielipiteet tuotaisiin esille yksityishenkilönä eikä yliopiston työntekijänä.

Juttua päivitetty klo 22.40: lisätty rehtori Keijo Hämäläisen kommentti.